**Berzence Nagyközség Önkormányzata Képviselő-testületének 6/2022. (VIII. 30.) önkormányzati rendelete**

**Az anyakönyvi eljárás díjairól**

Berzence Nagyközség Önkormányzatának Képviselő-testülete az Alaptörvény 32. cikk (1) bekezdés a) pontjában és az anyakönyvi eljárásról szóló 2010. évi I. törvény 96.§-ában kapott felhatalmazás alapján eljárva a következőket rendeli el:

**1. A rendelet hatálya**

**1. §**

A rendelet hatálya kiterjed Berzence Nagyközség illetékességi területén megkötött házasságokra, (továbbiakban: anyakönyvi esemény) valamint a Berzencei Polgármesteri Hivatalnál közszolgálati jogviszonnyal rendelkező anyakönyvvezetőkre.

**2. Értelmező rendelkezések**

**2. §**

(1) E rendelet alkalmazásában hivatali helyiség: Berzencei Polgármesteri Hivatal hivatalos helyisége (Tanácsterem) 7516 Berzence, Szabadság tér 19.1. emelet.

(2) Hivatali munkaidő: A Berzencei Polgármesteri Hivatal Szervezeti és Működési Szabályzatában meghatározott munkaidő (továbbiakban: hivatali munkaidő)

**3. Az anyakönyvi események lebonyolítása és díjfizetési kötelezettsége**

**3. §**

(1) A Berzencei Polgármesteri Hivatal a hivatali munkaidőben térítésmentesen biztosítja az anyakönyvi események lebonyolításához alkalmas hivatali helyiséget.

(2) A hivatali helyiségben az anyakönyvi események szolgáltatási díja hivatali munkaidőn túl 15000 Ft + ÁFA.

(3) A hivatali helyiségen kívüli, hivatali munkaidőben, vagy azon túl történő anyakönyvi események lebonyolításának díja 25000 Ft + ÁFA.

(4) Rendkívüli esemény esetén a hivatali helyiségen kívüli anyakönyvi esemény lebonyolítása térítésmentes. Rendkívüli eseménynek minősül, ha az érintettek valamelyikének (vagy mindkettőjüknek) mozgáskorlátozottsága, egészségi állapota, kora miatt különös erőfeszítést lenne számára a hivatali helyiségben való megjelenés.

(5) A hivatali munkaidőn kívüli anyakönyvi események lebonyolításában közreműködő anyakönyvvezetőt eseményenként bruttó 15000 Ft díjazás illeti meg.

(6) A hivatali helyiségen kívüli anyakönyvi események hangosítási díja 20000 Ft+ÁFA, amely ügyfeleket terheli.

**4. §**

A hivatali munkaidőn túl, valamint a hivatal helyiségen kívül történő anyakönyvi események engedélyezése az anyakönyvvezetőnél történő bejelentés alapján igényelhető.

**5. §**

Ez a rendelet 2022. szeptember 5-én lép hatályba.

Végső előterjesztői indokolás

Berzence Nagyközség Önkormányzat Képviselő-testülete 2017 évben alkotta meg rendeletét az anyakönyvi eljárás díjairól. Az elmúlt években nem került sor a 4/2017.(II.28:) önkormányzati rendelet módosítására. Közben minden területen változtak az árak, illetve a szolgáltatások díjai, ezért célszerű volt itt is elvégezni a felülvizsgálatot. Több hasonló település estében megnéztük, hogy milyen díjakat alkalmaznak ezen a területen, valamint a saját elképzelésünkkel összevetve javasoljuk a képviselő-testületnek a rendelet elfogadásával az új díjak megállapítását.